Diari Oficial de la Generalitat Valenciana


Sumari del DOGV 3267, del 18-06-1998 (1998/5013)

ORDRE d'1 de juny de 1998, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars de llicències de taxi de les Àrees de Prestació Conjunta de la Comunitat Valenciana per a la instal·lació de mampares de seguretat als seus vehicles.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3267

Data del DOGV
:   18-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5013


Data del document
:   01-06-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

ORDRE d'1 de juny de 1998, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars de llicències de taxi de les Àrees de Prestació Conjunta de la Comunitat Valenciana per a la instal·lació de mampares de seguretat als seus vehicles. [1998/X5013]
  
Pel Decret 18/1985, de 23 de febrer, del Consell de la Generalitat Valenciana, es facultà el conseller d'Obres Públiques, Urbanisme i Transports per a la creació, la delimitació i l'ordenació, dins del territori de la Comunitat Autònoma, d'àrees de Prestació Conjunta per als serveis de transport públic supramunicipals de viatgers amb automòbils de turisme. La disposició final primera del citat decret faculta la Conselleria d'Obres Públiques, Urbanisme i Transports per a dictar les normes i les instruccions complementàries per al seu desenvolupament i compliment.
  
Per les ordres de 29 de gener de 1986 i de 12 de juliol de 1994, de la Conselleria d'Obres Públiques, Urbanisme i Transports, i l'Ordre de 15 de juny de 1991, del conseller d'Obres Públiques, Urbanisme i Transports, es van crear, respectivament, les àrees de Prestació Conjunta de València, Alacant i Castelló.
  
La Conselleria d'Obres Públiques, Urbanisme i Transports està facultada per a l'ordenació dels serveis de referència en les àrees al·ludides.
  
Amb el fi de millorar les condicions de prestació de servei de transport públic de viatgers amb automòbils de turisme, i en l'exercici de les competències atribuïdes a la Comunitat Autònoma, la Conselleria d'Obres Públiques, Urbanisme i Transports està elaborant i desenvolupant un paquet de mesures, el contingut del qual s'orienta a la finalitat assenyalada.
  
Concretament, un dels problemes que en l'actualitat ha cobrat rellevància, i que des de l'administració autonòmica es desitja pal·liar en la mesura de les possibilitats, és el de la seguretat relativa als conductors dels vehicles de taxi, la qual, en certes circumstàncies determinades, tant pels horaris nocturns de conducció com per certes zones geogràfiques per les quals es transita, sembla seriosament amenaçada.
  
A fi de procurar un augment de les condicions de seguretat en la realització de l'activitat de conductor de taxi i de contribuir-hi, s'ha considerat que resultaria d'inqüestionable eficàcia l'habilitació d'ajudes públiques a la inversió necessària per a la instal·lació de mampares als vehicles, que protegisquen i aïllen el conductor d'aquests.
  
Per això, en virtut de les facultats que em confereix l'article 35 de la Llei 5/1983, de 30 de desembre, de Govern Valencià, i l'article 7 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, i tenint en compte allò que s'ha disposat en l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte, règim i finançament
  
1. És objecte de la present ordre l'atorgament d'ajudes per a la instal·lació de mampares de seguretat a l'interior dels vehicles de taxi d'àrees de Prestació Conjunta de la Comunitat Valenciana.
  
2. El règim de les ajudes serà el que es determina en els articles següents.
  
3. Per a l'exercici de 1998, i de conformitat amb allò que s'ha establit en la Llei 13/1997, de 29 de desembre, de la Generalitat Valenciana, de Pressupostos per a 1998, les ajudes previstes en la present ordre es finançaran a càrrec del crèdit contingut en el Programa 513.30, Ordenació i Coordinació del Transport Terrestre, línia 816 del capítol VII dels pressupostos corresponents a la Conselleria d'Obres Públiques, Urbanisme i Transports, amb un import global de 66.938.762 PTA (deu milions de pessetes) que podrà ser ampliat en cas d'existència de disponibilitats pressupostàries.
  
Article 2. Beneficiaris i requisits
  
1. Podran ser beneficiaris d'aquestes ajudes les persones físiques o jurídiques titulars d'autoritzacions de taxi de les àrees de Prestació Conjunta de la Comunitat Valenciana que instal·len mampares de seguretat als vehicles de turisme emparats per les citades autoritzacions a partir de l'1 de gener de 1998.
  
2. Els qui opten per ser beneficiaris de les ajudes hauran d'acreditar que es troben al corrent en les seues obligacions tributàries, així com davant de la Seguretat Social, en virtut de l'Ordre de 7 de gener de 1991, de la Conselleria d'Economia i Hisenda, com també no tenir pendent el pagament de cap sanció per incompliment de la legislació sobre transport.
  
3. Els beneficiaris de les ajudes estaran obligats, en qualsevol moment, a facilitar tota la informació que requerisca la Direcció General de Transports, i a sotmetre's a qualsevol actuació a l'efecte de control i verificació de l'ocupació de les ajudes atorgades.
  
Article 3. Sol·licituds, documentació i terminis
  
1. Els qui desitgen beneficiar-se de les ajudes econòmiques regulades en la present ordre hauran de dirigir les sol·licituds, per escrit i formalitzades segons el model que s'adjunta a la present ordre, al conseller d'Obres Públiques, Urbanisme i Transports.
  
2. Les sol·licituds juntament amb l'oportuna documentació s'hauran de presentar en el Registre de la Conselleria d'Obres Públiques, Urbanisme i Transports, sense perjudici d'allò que s'ha disposat en l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú.
  
En el cas d'enviament per correu certificat, la presentació de la documentació a l'oficina de correus corresponent s'haurà d'efectuar en sobre obert amb el fi que l'exemplar destinat a la Conselleria d'Obres Públiques, Urbanisme i Transports siga segellat i datat pel funcionari abans de ser certificat.
  
3. A la sol·licitud s'haurà d'adjuntar els documents següents:
  
1. Còpia del DNI i NIF del sol·licitant (compulsades).
  
2. Certificat de la Tresoreria de la Seguretat Social acreditatiu d'estar al corrent en el pagament de les quotes.
  
3. Fotocòpia compulsada de l'autorització vigent de taxi de l'àrea de què es tracte.
  
4. Factura proforma o pressupost justificatiu del cost de la instal·lació de la mampara.
  
4. El termini per a la presentació de sol·licituds serà de 45 dies comptadors des del dia de la publicació de la present ordre en el Diari Oficial de la Generalitat Valenciana. L'incompliment d'aquest termini determinarà automàticament l'exclusió a l'accés de l'ajuda.
  
5. Quan la sol·licitud no reunisca els requisits previstos o no s'adjunte la documentació que, d'acord amb aquesta ordre, resulte exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que, si així no ho fera, se'l tindrà per desistit en la seua petició, i s'arxivarà l'expedient sense cap més tràmit.
  
Article 4. Quantia
  
L'adquisició i la instal·lació de mampares als vehicles dedicats a l'activitat o al servei de taxi serà subvencionada al 80% del cost total de la inversió, amb un límit màxim de 160.000 PTA, per mampara.
  
Article 5. Criteri d'atorgament de les subvencions
  
Les ajudes econòmiques seran atorgades sempre que es complisquen els requisits establits en la present ordre, i es prendran en consideració com a criteri el de la data de sol·licitud de l'ajuda, fins que s'esgote la consignació pressupostària.
  
Article 6. Proposta de resolució i atorgament de les ajudes
  
L'examen i la valoració dels expedients de sol·licitud d'ajudes presentades correspon a la Direcció General de Transports, la qual elaborarà les propostes d'atorgament i d'assignació de l'import de les ajudes o la denegació d'aquestes, i les elevarà al conseller d'Obres Públiques, Urbanisme i Transports per a la seua resolució definitiva que, en cas d'atorgar o concedir l'ajuda, fixarà expressament la seua quantia.
  
Article 7. Justificació de la despesa
  
1. Per al cobrament de les ajudes els seus beneficiaris hauran de justificar la despesa efectivament realitzada en el termini de dos mesos des de la recepció de la resolució d'atorgament de l'ajuda, i que aportarà la documentació següent:
  
1. Factura de pagament de la mampara instal·lada.
  
2. Declaració responsable on s'especifiquen les ajudes o els finançaments públics o privats obtinguts o sol·licitats per a finançar la mateixa actuació, així com de submissió a control i comprovació de l'activitat i de manteniment de la mampara instal·lada.
  
3. Certificat o justificant acreditatiu de l'homologació de la ITV.
  
4. Dades de domiciliació bancària.
  
Una vegada l'administració haja rebut la justificació oportuna es procedirà al pagament de l'ajuda.
  
2. Així mateix, la sol·licitud s'haurà d'acompanyar amb la declaració en la qual es farà constar qualsevol tipus d'ajuda o subvenció, obtinguda o sol·licitada per a la mateixa finalitat, per part de qualsevol administracions o ens públics, segons el model de l'annex I.
  
L'import de les subvencions o les ajudes no podrà ser d'una quantia que, aïllada o conjuntament amb les subvencions o les ajudes d'altres administracions públiques o amb altres ingressos provinents d'ens públics o de privats, supere el cost de l'actuació que desenvolupe el beneficiari en la instal·lació de la corresponent mampara al vehicle.
  
Article 8. Revocació de la subvenció
  
1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present ordre i la legislació vigent.
  
En aquest sentit, l'òrgan competent per a la concessió de les ajudes podrà incoar el corresponent expedient, que podrà finalitzar, si és procedent, amb la resolució de la subvenció, l'obligació de reintegrar les ajudes percebudes i els interessos de demora.
  
2. En especial, el beneficiari de l'ajuda es comprometrà a mantenir la mampara instal·lada al vehicle autoritzat per la llicència que corresponga, durant un mínim de sis anys consecutius, segons s'especifica en el citat annex I. En cas contrari es procedirà a la devolució de la part proporcional de l'ajuda. El control d'aquesta condició es verificarà a través del requisit del visat anual de la targeta, així com en els possibles casos de transmissió d'autoritzacions o substitució de vehicles, supòsits en els quals s'haurà de garantir sempre el compliment d'aquest compromís.
  
DISPOSICIONS FINALS
  
1. Es faculta el director general de Transports per a dictar les disposicions i adoptar les mesures que considere oportunes per al desenvolupament i aplicació d'allò que s'ha disposat en la present ordre.
  
2. La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 1 de juny de 1998
  
El conseller d'Obres Públiques, Urbanisme i Transports,